
Hlavná myšlienka:
Workshop ukáže, ako môže učiteľ hodnotiť tak, aby žiak rozumel svojmu pokroku, vedel, čo sa mu darí, čo ešte potrebuje zlepšiť a ako si môže naplánovať ďalší pokrok. Potvrdíme myšlienku, že sebahodnotenie je v procese hodnotenia veľmi významné. Zameriame sa na formy hodnotenia, ktoré rozvíjajú vnútornú motiváciu a premýšľanie o vlastnom učení. 

Abstrakt:
Workshop predstaví praktické možnosti formatívneho hodnotenia využiteľné v každodennej výučbe. Účastníci si vyskúšajú popisnú spätnú väzbu, prácu s kritériami a jednoduché nástroje, ktoré pomáhajú sledovať pokrok žiakov priebežne – denníky, mapy učebného pokroku, vstupné a výstupné lístky, či rovesnícke hodnotenie. Ukážeme si, ako hodnotiť proces učenia, nielen výsledok, a ako pracovať s chybou ako prirodzenou súčasťou učenia.
Zameriame sa na:
· popisnú spätnú väzbu založenú na faktoch, nie na dojmoch,
· prácu s kritériami úspechu,
· rovesnícke hodnotenie a sebahodnotenie,
· nástroje, ktoré zachytávajú pokrok a premýšľanie žiakov (mapy, portfóliá, denníky, reflexie),
· jazyk učiteľa, ktorý rozvíja motiváciu a sebadôveru žiaka.
Trvanie: 90 min

Cieľ workshopu
Cieľom workshopu je ukázať učiteľom, ako vytvárať hodnotenie, ktoré je informatívne, motivačné a orientované na pokrok žiaka. Účastníci sa naučia formulovať spätnú väzbu tak, aby žiak presne vedel, kde sa nachádza a zapojil sa do procesu stanovovania vlastných cieľov, k autoregulácii. Workshop ponúkne aj konkrétne nástroje, ktoré umožňujú sledovať napredovanie každého žiaka v súlade s reformným kurikulom.
Čiastkové ciele
Účastníci:
· naučia sa používať popisný jazyk pri spätnej väzbe,
· spoznajú možnosti práce s chybou bez sankcií,
· získajú praktické príklady nástrojov na sledovanie pokroku (portfólia, mapy učebného pokroku, vstupné/výstupné lístky…),
· vyskúšajú si, ako tvoriť kritériá úspechu,
· zažijú sebahodnotiace a rovesnícke techniky, ktoré vedú žiakov k samostatnosti.

Reflexia účastníkov
1. Čo vás najviac oslovilo a prečo?
2. Ako môžete tieto techniky využiť vo svojej práci?
3. Ktorý nástroj vám príde najpraktickejší pre vašu triedu? Prečo?
4. Čo z toho, čo ste si vypočuli a zažili vás najviac presvedčilo, že reforma má zmysel?

